《侍释奠会诗》
南北朝·萧洽

儒惟性府，道实人灵。乃宣地义，载景天经。合宫传蔼，衢室流馨。

人区允睦，王路惟宁。

舄弈代终，氛氲革禅。我后天临，庶氓利见。焕哉隆平，穆矣于变。

德漏八埏，声锵九县。

春方贰极，含神测几。敬恭驰道，祗承兽闱。列辟载粲，群司有晖。

庵蔼槐路，逶迤衮衣。

教思无方，循训有则。告奠先师，式祀盛德。其礼载闲，其仪不忒。

幽显聿宣，人祗允塞。

冬物澄华，寒晖皓絜。云浮钟虡，风生舞缀。尽性餐和，含灵饮悦。

仰沐弘餐，俯惭磬劣。

作者简介：（471—525）南朝梁南兰陵（今江苏常州）人，字宏称。萧惠基子。博学善属文。齐世，为国子生，举明经。起家著作佐郎。入梁，位南徐州中从事。清身率职，馈遗无所受。迁临海太守，为政清平，不尚威猛。官至司徒左长史。